Taa,
ero wa exiche tak Xesus pen takî tî nîkyokpetken̂e Piratus sowtatu komo ya.
Ero yimaw on wara tî xatken̂e sowtatu komo,
cekyekyem kahyatken̂e arokorî me.
Ero yipu takî tî n̂iir̂atken̂e yîhtîpîrî pona oko.
Tîswayem ke pononmetken̂e marha tî kawno ke.
On wara marha tî ketken̂e yîwya,
Ai Apa,
Xutew kayaritomon tî Amoro okyo,
ketken̂e tî.
N̂epatakatapetken̂e marha tî oko.
Ero wa tî Xesus pen n̂iir̂atken̂e okwe.
Ero yinhîrî tak n̂epatakekn̂e hara Piratus Xutew komo yaka hara.
On wara kekn̂e yîwya so Xesus poko,
Xiya Moso wekyas ahyaka so,
Kicicitho me yîhtînopîra ro makî nai ham Piratus,
kachome tak awya so opoko,
kekn̂e.
Ero yinhîrî tak Xesus n̂epatakekn̂e cekyekyem ke tarokoi rma.
Kayaritomo ponon warai yaw marha xakn̂e kawno yaw.
Tîswayem mîn xakn̂e ponon.
Moso ha kicicme ehxapu awya so ha,
kekn̂e Piratus yîwya so.
Noro yenîche tak on wara ketken̂e Kaan yaka cewomsom komo,
Xutew yantoman̂e komo marha,
Amowocoko kr̂a ha,
amowocoko kr̂a ha,
ketken̂e.
Kar̂pe ro mak ketken̂e.
On wara Piratus kekn̂e hara,
Amyamro xa matko amowocoko ke.
Kicicitho me yîhtînopîra ro mak was owî,
kekn̂e.
Pîra,
pîra ha,
ketîketken̂e Xutew komo.
Twaihkapore kr̂a tî nai noro yiputho amna panatanmetopo wero ha tî.
Kaan Mumuru Ow ha,
kekn̂e kica.
Ero ke twaihkapore kr̂a nas ha,
ketken̂e.
Taa,
ero wa kacho yentache takî tî n̂eraswakn̂e xa takî tî Piratus.
Ero ke tak en̂ekano ritopo ro yaka Xesus pen naar̂akn̂e xa hara.
On wara takî tî kekn̂e yîwya,
Ahtononhîrî ma Amoro ha ke,
kekn̂e tî Tîî,
kekn̂e makî tî Xesus,
eikura ro makî tî xakn̂e.
Ahce kacho ow eikura mai hara?
kekn̂e tî Piratus yîwya.
Kayaritomo pîn me ma ow meen̂a ha ke?
Kayaritomo rma ow ha,
Amowocoko ha,
kan̂e.
Amowora rma ehcoko,
kan̂e marha ow anarimaw hara.
Ero wa ciino rin̂e ow.
Ero ke ahce poyero ow eikura mai hara ke?
kekn̂e tî.
On wara takî tî Xesus n̂eyukyakn̂e,
Awanme ro mak ero wa orihra mas ha ke.
Kah yawno yanme mak ero wa Ow miir̂asî.
Ero ke ahyaka oyekpon̂enho xa kicicme nasî ayopo,
kekn̂e tî Xesus yîwya.
Ero wa kacho yentache tak Xesus yahsîpînka xe xakn̂e Piratus.
Pîra ha men,
ketken̂e xa hara Xutew komo.
Kar̂pe ro mak ketken̂e.
Sesa xatî pîn me men mas okwe Noro yahsîpînketaw awya.
Kayaritomo Ow ha,
kan̂e Mîkro kica.
Sesa xatî pîn me naxe okwe ero wa kan̂e komo,
ketîketken̂e kica yîwya.
Ero wa kache tak Xesus naar̂akn̂e xa hara Piratus anana n̂he hara.
Simentu warai xakn̂e kayaritomo roron me ciixapu.
Capahno,
kacho tî mîn xakn̂e iitono komo ya.
Kabata,
kacho tî mîn xakn̂e hara Ixaw Yana mtapotarî yaro hara.
Iina tak Xesus naar̂akn̂e.
Ero po xakn̂e en̂ekano rin̂e yaponî ro.
Ero ke ero pona n̂eremekn̂e Piratus.
Ero yimaw Paskwa pahnoke xakn̂e.
On po cetakir̂wamapore nasî,
kacho me tî n̂enmayakn̂e.
Ero po rma Xesus naar̂akn̂e Piratus.
Kamarakataw tak on wara kekn̂e Xutew komo ya,
Moso ha,
akayaritomon kom ha,
kekn̂e.
On wara tko n̂examro n̂eyukyatken̂e,
Arko kr̂a ha,
amowocoko kr̂a ha,
ketken̂e.
Okyo,
kekn̂e hara Piratus yîwya so,
akayaritomon komo ma wamowope ke awya so?
kekn̂e.
Amna kayaritomon pînî ro mak Mîkro ha kica.
Sesa mak mîk amna kayaritomon ha,
ketken̂e hara Xutew komo.
Ero wa kacho yentache takî nîtîtmamyakn̂e Piratus.
N̂ewehcakn̂e tak ha.
Ero ke takî sowtatu komo ya tak narpekn̂e amowotome so.
Ero wa xakn̂e Piratus.